TRUBB วิ่งต่อ 8% ลุ้นกำไรโตแรง หลังตั้งบ.ย่อยอัดกำลังผลิตถุงมือยางรับ “โควิด” รอบใหม่
TRUBB วิ่งต่อ 8% แนวโน้มกำไรโตแรง หลังตั้งบ.ย่อยอัดกำลังผลิตถุงมือยางรับ "โควิด" รอบใหม่
TRUBB วิ่งต่อ 8% แนวโน้มกำไรโตแรง หลังตั้งบ.ย่อยอัดกำลังผลิตถุงมือยางรับ "โควิด" รอบใหม่
12 ม.ค. 2564

ผู้สื่อข่าวรายงานว่า ราคาหุ้น บริษัท ไทยรับเบอร์ลาเท็คซ์กรุ๊ป จำกัด (มหาชน) หรือ TRUBB ล่าสุด ณ เวลา 10.17 น. อยู่ที่ระดับ 2.12 บาท ปรับตัวขึ้น 0.16 บาท หรือ 8.16% ด้วยมูลค่าการซื้อขาย 70.49 ล้านบาท
โดยราคาหุ้นปรับตัวขึ้นอย่างมีนัยสำคัญเป็นวันที่ 2 ติดต่อกัน หลังจากวานนี้ปิดตลาดปรับตัวขึ้นไปสูงถึง 17%
อนึ่งก่อนหน้านี้ บมจ.ไทยรับเบอร์ลาเท็คซ์กรุ๊ป (TRUBB) แจ้งว่าเมื่อวันที่ (8 ม.ค.) บริษัทได้จดทะเบียนจัดตั้งบริษัทย่อยใหม่ ภายใต้ชื่อ บริษัท ไทยรับเบอร์โกลฟส์ จำกัด เพื่อผลิตถุงมือยาง ประเภทที่ใช้ในทางการแพทย์และเอนกประสงค์ รองรับการขายในประเทศและส่งออกต่างประเทศ มีทุนจดทะเบียนเริ่มต้น 1 ล้านบาท โดยบริษัทถือหุ้น 99.97%
ทั้งนี้ การลงทุนดังกล่าวเนื่องจากเห็นถึงความต้องการสินค้าเพิ่มมากขึ้น จากสถานการณ์โรคระบาดไวรัสโควิด-19 และความตระหนักและการให้ความสำคัญด้านสาธารณสุขของประชาชนมีมากขึ้น รวมถึงโอกาสการเติบโตของธุรกิจจากการจำหน่ายสินค้าให้แก่ลูกค้าในต่างประเทศ อีกทั้งวัตถุดิบที่ใช้ในการผลิตเป็นวัตถุดิบที่จัดหาได้จาก TRUBB ซึ่งเป็นการเพิ่มมูลค่าในกับวงจรธุรกิจน้ำยางของ TRUBB เป็นอย่างมากอีกด้วย
 
 